Da Håkon Herdebrei inntok den lille byen ved Bispevika, natten før Ragna skulle ha giftet seg, tok de all bryllupskosten og en mengde annet hærfang. Skuffelsen har vært til å ta og føle på. Kanskje ble også Ragna tatt av dage i blodrusen, i hvert fall hører vi ikke noe mere om henne, heller ikke i forholdet til Orm Kongsbror. Etter eksilet i Sverige bodde han i Norge i treogtyve år, og hadde hun vært i live på det tidspunktet, ville vi trolig ha hørt om det bryllupet som ble forpurret den blodige februarnatten i 1161.